Innan Evrópusambandsins er nú verið að íhuga að skera upp herör gegn sjálfsvígum . David Byrne , sem fer með heilbrigðismál innan framkvæmdastjórnar sambandsins hefur beitt sér fyrir því að þetta málefni verði sérstaklega tekið fyrir . Sérstakur gaumur verði gefinn að áhættuhópum , sem eru 1 ) fólk sem á við geðræn vandamál að stríða , 2 ) karlmenn á aldrinum 15 - 24 ára , en í þeim hópi hefur tala sjálfsvíga tvöfaldast á síðustu 10 - 15 árum í löndum ESB og 3 ) þeir sem hafa áður reynt að skaða sig . Tala sjálfsvíga innan sambandsins er um 43.000 á ári en um 700.000 manns gera tilraun til að fyrirfara sér árlega . Komið hefur í ljós að um fjórðungur þeirra sem falla fyrir eigin hendi hafa gert aðra sjálfsvígstilraun næsta árið á undan . Skýringin á aukningu sjálfsvíga meðal ungra karlmanna er einkum rakin til vaxandi áfengis - og annarrar vímuefnaneyslu þeirra . Með því að veita þessum þremur hópum aukinn stuðning og fræðslu og fylgjast betur með honum er talið að draga megi úr sjálfsvígum . Nefnd sú sem fer með málefni heilsugæslu í Búdapest , höfðuðborg Ungverjalands , felldi nýlega tillögur um að einkavæða 11 af 19 sjúkrahúsum borgarinnar . Niðurstaðan var einróma . Nefndin taldi áætlanirnar ekki sýna fram á að hægt væri að tryggja öllum aðgang að heilsugæslu og sjúkrahúsum án tillits til efnahags . ,, Áætlunin snerist um að byrja á því að selja allan ábatasaman rekstur undan sjúkrahúsum , en þessi rekstur hefur verið mjög mikilvægur til að halda sjúkrahúsunum uppi fjárhagslega . Í öðru lagi snýst einkavæðingin um að reka sjúkrahús með hagnaði , sem er aðeins hægt að gera með því að taka gjalda af sjúklingum og það myndi leiða til mismununar og útilokunar tekjulágra sjúklinga , " segir Gyula Kis fulltrúi í heilbrigðisnefndinni . Fyrirætlanirnar eru ekki þar með úr sögunni því forsvarsmenn heilbrigðisstofnunar borgarinnar með Imre Ikvai Szabó í broddi fylkingar , ætla að leggja tillöguna fram í breyttri mynd .